**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO VIETINIŲ RINKLIAVŲ KARANTINO REŽIMO LAIKOTARPIU“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma atleisti savivaldybės biudžeto sąskaita karantino režimo Lietuvos Respublikoje laikotarpiu nuo vietinės rinkliavos už leidimo įrengti išorinę reklamą ant Klaipėdos miesto savivaldybei priklausančių ar patikėjimo teise valdomų objektų ar teritorijų išdavimą ir nuo prekybos ir paslaugų teikimo miesto viešosiose vietose vietinės rinkliavos prekybos ir paslaugų veikloms, kurios karantino režimo Lietuvos Respublikoje laikotarpiu yra draudžiamos.

Teikiamo sprendimo projekto tikslas ir uždaviniai – atsižvelgiant į nepalankią epideminę COVID-19 (koronavirusinės infekcijos) situaciją ir įvesto karantino režimo apribojimus, netaikyti vietinių rinkliavų už išduotus išorinės reklamos, prekybos ir paslaugų leidimus, tokiu būdu padedant verslui mažinti nuostolius ir spręsti mokumo problemas.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – iš verslo subjektų gaunami prašymai atleisti nuo vietinių rinkliavų už išduotus išorinės reklamos, prekybos ir paslaugų leidimus, taip pat Lietuvos Respublikos Vyriausybės rekomendacijos savivaldybėms taikyti mokestines lengvatas verslui, susiduriančiam su neigiama karantino režimo apribojimų įtaka.

Sprendimo projektas parengtas vadovaujantis Lietuvos Respublikos Vyriausybės 2020 m. kovo 14 d. nutarimo Nr. 207 ,,Dėl karantino Lietuvos Respublikos teritorijoje paskelbimo“, Lietuvos Respublikos vietos savivaldos įstatymo 16 straipsnio 2 dalies 18 punkto ir Lietuvos Respublikos rinkliavų įstatymo 12 straipsnio 3 punkto nuostatomis.

Dabartiniu metu savivaldybė yra išdavusi 73 prekybos ir paslaugų leidimus laikotarpiui nuo 2020-03-16 iki 2020-05-01 ir už kuriuos verslo subjektai yra sumokėję Klaipėdos miesto savivaldybės tarybos 2011 m. spalio 27 d. sprendimu Nr. T2-331 patvirtintuose Prekybos ir paslaugų teikimo Klaipėdos miesto viešosiose vietose vietinės rinkliavos nuostatuose numatytas vietines rinkliavas. Tačiau dalis prekybos ir paslaugų veiklų patenka į karantino režimu nustatytų draudžiamų veiklų sąrašą, todėl verslo subjektai negali arba artimiausiu metu negalės verstis veikla, už kurios leidimus sumokėjo vietinę rinkliavą.

Karantino metu taip pat taikomi tiesioginiai veiklos draudimai didžiajai daliai išorinės reklamos objektų, tokių kaip koncertai, renginiai, kino teatrai, prekybos ir pramogų centrai, sporto klubai ir pan. Kadangi karantino laikotarpiu stabdoma švietimo įstaigų veikla, žmonės raginami kuo mažiau lankytis gydymo ar viešojo administravimo įstaigose, didžioji dalis darbuotojų dirba iš namų, todėl mažėja žmonių srautai gatvėse ir išorinės reklamos patrauklumas. Dėl masiškai atšaukiamų reklamos kompanijų įmonės susiduria su prarastų pajamų, patiriamų nuostolių ir mokumo problemomis, kadangi už išduotus išorinės reklamos leidimus iš anksto sumokėjo vietines rinkliavas, numatytas Klaipėdos miesto savivaldybės tarybos 2013 m. lapkričio 28 d. sprendimu Nr. T2-300 patvirtintuose Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatuose.

**3. Kokių rezultatų laukiama.**

Šiuo sprendimu siekiama suteikti vietinių rinkliavų lengvatą verslo subjektų veiklai, patiriančiai neigiamą šalyje susiklosčiusios epideminės COVID-19 (koronavirusinės infekcijos) situacijos ir įvesto karantino režimo apribojimų įtaką. Ūkio subjektai sutaupytas vietinių rinkliavų už išduotus išorinės reklamos, prekybos ir paslaugų leidimus išlaidas galės panaudoti verslo, darbo vietų išsaugojimui.

**4. Sprendimo projekto rengimo metu gauti specialistų vertinimai.**

Neigiamų specialistų išvadų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Vadovaujantis Prekybos ir paslaugų teikimo Klaipėdos miesto viešosiose vietose vietinės rinkliavos nuostatais savivaldybė yra išdavusi 73 prekybos ir paslaugų leidimus laikotarpiui nuo 2020-03-16 iki 2020-05-01 ir už kuriuos verslo subjektai yra sumokėję 6734 Eur, iš kurių – 4980 Eur už prekybos ir paslaugų veiklas, kurios yra įtrauktos į karantino režimo laikotarpiu draudžiamų veiklų sąrašą. Darant prielaidą, kad karantino laikotarpis baigsis iki šių metų gegužės 1 d. ir jo metu draudžiamų veiklų sąrašas nebus plečiamas, dėl priimto šio sprendimo Klaipėdos miesto savivaldybės biudžeto negautos vietinių rinkliavų už išduotus prekybos ir paslaugų leidimus pajamos sudarytų 4980 Eur.

Vadovaujantis Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatais savivaldybė 2019 m. surinko 334904 Eur vietinių rinkliavų. Todėl dėl priimto šio sprendimo Klaipėdos miesto savivaldybės biudžeto negautos vietinių rinkliavų už išduotus išorinės reklamos leidimus pajamos sudarytų apie 28000 Eur už kiekvieną mėnesį, kol tęsis karantino režimas.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – finansinė paskata ir parama verslui, patiriančiam neigiamą šalyje susiklosčiusios epideminės COVID-19 (koronavirusinės infekcijos) situacijos ir įvesto karantino režimo apribojimų įtaką. Ūkio subjektai sutaupytas vietinių rinkliavų už išduotus išorinės reklamos, prekybos ir paslaugų leidimus išlaidas galės panaudoti verslo, darbo vietų išsaugojimui.

Neigiamos pasekmės – savivaldybės biudžeto 2020 m. pajamų iš vietinių rinkliavų sumažėjimas, kuris apskaičiuotas aiškinamojo rašto 5 punkte.

Mokesčių skyriaus vedėja Kristina Petraitienė